ועדת העבודה, הרווחה והבריאות, כנסת 18, פרוטוקול מספר 239, 2010-03-02 11:30

חיים כץ: שלום, אני פותח את ישיבת הוועדה.

חיים כץ: רשות הדיבור לחה"כ אמנון כהן.

אמנון כהן: תודה על שפינית מקום בסדר היום העמוס.

חיים כץ: לאור חשיבות החוק, אני פיניתי את כל הלוח.

אמנון כהן: אני מודה גם לחה"כ יחימוביץ, על שאנו מקדמים את הצעת החוק הזו יד ביד.

אמנון כהן: אנחנו הגענו לתיאום עם הממשלה ועם מנכ"לית המוסד לביטוח הלאומי.

חיים כץ: נראה לי שאנחנו נעבור להצבעה לקראת הקריאה הראשונה, ואת התיאומים של המוסד לביטוח הלאומי ומשרד האוצר, שלא הגיעו, נעשה לקראת הקריאה השנייה והשלישית.

קריאה: המוסד לביטוח הלאומי פה.

אמנון כהן: במסגרת הצעת החוק הזו המוסד לביטוח הלאומי בא עם מספר הצעות נוספות.

אמנון כהן: הם רצו להרחיב טיפה את הצעת החוק.

אמנון כהן: כלומר, יש כל מיני תקנות מסוימות שהם נתקלו בהם, וידיהם היו כבולות מלעזור לאותם אזרחים.

אמנון כהן: הם שאלו, אם אנחנו לא מתנגדים.

אמנון כהן: אנחנו שמחנו.

אמנון כהן: ישנם 4-5 תיקונים, שאותם הייתי רוצה להכניס לקראת הקריאה הראשונה.

שלי יחימוביץ': הם כבר הוכנסו.

שלי יחימוביץ': זה קיים בנוסח.

שלי יחימוביץ': נועה בחריצות אופיינית כבר הכניסה את ההסכמות.

אמנון כהן: הצעת החוק הבסיסית שלי דיברה רק על כל מי שמקבל הבטחת הכנסה.

אמנון כהן: דובר אז על נפח מנוע ומודל – לנפח מנוע מסוים 7 שנים, ונפח מנוע אחר 12 שנה.

אמנון כהן: אני חושב, שבעידן של היום נפח מנוע ומודל לא צריכים להיות רלוונטיים.

אמנון כהן: אני הגבלתי את זה לשווי הרכב.

חיים כץ: בדיוק כמו שעושים בזקיפת הכנסה.

אמנון כהן: המוסד לביטוח לאומי התקשה לזהות ולבדוק את השווי של כל אחד.

חיים כץ: יש מודלים.

אמנון כהן: אז ישבנו עם רשות המסים, ודיברנו על שווי שימוש ברכב.

אמנון כהן: יש לנו מספר חלופות, שהעברנו אותן לביטוח הלאומי.

אמנון כהן: הם בחנו כמה חלופות, ועדיין לא הגיעו להחלטה סופית.

אמנון כהן: לכן, כפי שהצעת, אם חה"כ יחימוביץ מסכימה, נעביר את הצעת החוק כפי שהיא לקריאה ראשונה וניתן להם זמן לכך.

חיים כץ: שבוע.

אמנון כהן: לא, לא.

חיים כץ: למה לא?

אמנון כהן: הגענו לתיאומים.

אמנון כהן: אנחנו אנשים עם כבוד.

אמנון כהן: מה שתיאמנו, זה מה שיהיה.

שלי יחימוביץ': הרציונאל של הצעת החוק הזו, שחה"כ אמנון כהן צרף אותי אליה, הוא לא לשלול הבטחת הכנסה מאנשים שיש להם רכב ישן.

שלי יחימוביץ': אנחנו מדברים על מכוניות מאוד זולות.

שלי יחימוביץ': אנחנו לא רוצים לשלול זאת מאמא חד הורית, שמקבלת קצבה ומשתמשת ברכב להביא את הילדים לגן ולנסוע לעבודה.

שלי יחימוביץ': אנחנו לא רוצים לשלול ממנה את הזכות הזו בגלל שיש לה רכב ישן.

שלי יחימוביץ': בהצעת החוק המקורית דיברנו על רכב ששוויו לא יעלה על 30,000 שקלים.

שלי יחימוביץ': באה מנכ"לית המוסד לביטוח הלאומי ואמרה: "הרציונאל של הצעת החוק הזו מקובל עלי.

שלי יחימוביץ': אני גם רוצה להרחיב את הזכאות של מקבלי הבטחת הכנסה, אבל אי אפשר להתייחס למחיר ממש.

שלי יחימוביץ': יתחילו במיקוחים בלתי אפשריים: נדפק הפגוש, אז זה שווה פחות וכו'".

שלי יחימוביץ': היא אמרה: "בואו נדבר על זה, ונגיע למנגנון שישיג את אותו הדבר ויהיה מקובל על המוסד לביטוח הלאומי".

שלי יחימוביץ': אכן החלה הידברות.

שלי יחימוביץ': אני חייבת לומר לפרוטוקול, שיש לאמנון ולי מחויבות לתיאום מלא עם הביטוח הלאומי ואנחנו לרגע לא מתנערים מהמחויבות הזו.

שלי יחימוביץ': היתה לנו כבר פגישה משותפת איתם, והם מיוזמתם – ואני מברכת על כך - הביאו שורה של תיקונים לטובת הציבור.

שלי יחימוביץ': אנחנו כמובן שמחים על זה, והם נכנסו לנוסח שמונח היום על שולחן הוועדה.

שלי יחימוביץ': בעניין המנגנון עדיין אין להם תשובה בשבילנו.

שלי יחימוביץ': בסופו של דבר המנגנון הוא הליבה של הצעת החוק.

שלי יחימוביץ': כמובן שאנחנו מברכים על כל התוספות, אבל אנחנו כן רוצים להתעסק עם המנגנון.

שלי יחימוביץ': הסיבה שהם לא באו עם מנגנון משלהם, היא שהם לא הספיקו.

שלי יחימוביץ': אני חושבת, שעבר די הרבה זמן ואפשר היה להספיק לעיין בהצעה של אמנון, שנעשתה על סמך שווי שימוש ברכב, שיוצר דרגות לכלי רכב.

שלי יחימוביץ': אני מבינה שיש להם פקפוקים גם במודל הזה, אבל היה מספיק זמן להביא מודל אחר.

שלי יחימוביץ': אני רוצה להדגיש, כי המחויבות שלנו לתיאום היא קיימת ומוחלטת.

שלי יחימוביץ': אנחנו, חלילה, לא נפר התחייבות.

שלי יחימוביץ': זה חשוב לשנינו לא להפר התחייבויות.

שלי יחימוביץ': כיוון שאנחנו לפני פגרה, אני מציעה להצביע על החוק לקריאה ראשונה, ולהיות מחויבים לכל התיאומים והשינויים לקראת הקריאה השנייה והשלישית.

חיים כץ: מהי תגובת הביטוח הלאומי?

שרי דמרי: אכן קיבלנו את הצעת החוק, והיא הועברה למנכ"לית המוסד.

שרי דמרי: כל הצעה אנחנו מעבירים למנהלה.

שרי דמרי: במסגרת הזו סמנכ"ל מחקר ותכנון ביקש להגיש הצעה אחרת, שתבחן באופן מהותי את הנושא של שימוש ברכב.

חיים כץ: זה בערך כמו ועדה לקביעת נכות.

חיים כץ: לוקח 7 שנים ו-3 חודשים.

שרי דמרי: לא.

שרי דמרי: זה משהו שכבר נעשה.

שרי דמרי: יש כבר תוכנית שהתחילו לבנות אותה.

שרי דמרי: זה משהו שלוקח קצת יותר זמן.

שרי דמרי: המסגרת הנוכחית של החוק מדברת על החזקת רכב רק על ידי קבוצת אנשים שעובדים.

שרי דמרי: אנחנו מבקשים לבחון שינוי שהוא יותר רחב.

שרי דמרי: לכן, טרם בחנו את ההצעה.

חיים כץ: תמשיכו לבחון בזמנכם החופשי, ואנחנו נעביר את זה בקריאה הראשונה.

שלי יחימוביץ': יש לנו גם מחויבות בפרוטוקול.

חיים כץ: לכם יש מחויבות, ואני אקבע את דרכי שלי, תוך התחשבות במחויבויות שלכם.

שרי דמרי: אני אציין, שעמדת האוצר זהה לעמדה שלנו.

חיים כץ: איפה הם?

שרי דמרי: נציג האוצר בוועדת שרים לענייני חקיקה.

שרי דמרי: הוא הודיע למזכירות הוועדה שהוא יאחר.

שרי דמרי: הוא דיבר איתי לפני כ-10 דקות, והוא אמר שהם עדיין שם.

שרי דמרי: גם הם רוצים לבחון את ההצעה שלנו.

שרי דמרי: הם עוד לא ישבו על ההצעה שלנו.

שרי דמרי: הם עוד לא ישבו לדון בהצעות המתוקנות, והם רוצים לבחון אותן ולהביע את עמדתם.

שרי דמרי: אנחנו כן מבקשים את השהות הנוספת, להמשיך ולבחון ולהציג הצעה כוללת, ככל שנוכל לעשות את זה בזמן נוסף.

שרי דמרי: אנחנו מבקשים שטרם זה יועבר לקריאה ראשונה.

ג'ודי וסרמן: אני מבינה שההצעה המקורית דיברה על שווי רכב שלא עולה על 30,000 שקלים חדשים.

ג'ודי וסרמן: במכתב ששלחת, חה"כ אמנון כהן, למנהלת אגף הבטחת הכנסה, דיברת על חלופות.

אמנון כהן: דיברתי על חלופה, שמשרד האוצר, רשות המסים, המליץ.

אמנון כהן: הם הגוף המקצועי.

ג'ודי וסרמן: אבל בחלופה שהצעת פה, אתה מפנה לקטגוריות המצויות בתקנות התעבורה.

שלי יחימוביץ': ג'ודי, זה מיותר עכשיו מה שאת עושה.

שלי יחימוביץ': זה רק אחד המודלים, ואין לנו עדיין הסכמה על המודל.

ג'ודי וסרמן: השאלה היא, האם אתם עדיין רוצים לקבוע שווי של 30,000 שקלים.

אמנון כהן: נשאיר את זה ככה בינתיים.

ג'ודי וסרמן: כרגע מתעלמים מזה והולכים על השווי.

אמנון כהן: כן.

אמנון כהן: ניתן להם להחליט.

אמנון כהן: הם יחליטו, ואנחנו נבוא עם הסכמה.

אמנון כהן: המטרה היא שהם יידעו לאכוף את זה, שידעו לתמחר את זה.

אמנון כהן: אנחנו לא רוצים להקשות.

ג'ודי וסרמן: אנחנו כתבנו באמת, בהצעה שמונחת לפניכם, ששר העבודה והרווחה יקבע כללים לעניין השווי של השימוש ברכב.

נועה בן שבת: יש עוד 3 הוראות, שנמסר לנו שהן סוכמו.

נועה בן שבת: אחת מהן מרחיבה את האפשרות לזכאות לפי פסקה (2) לסעיף 9א(ג).

נועה בן שבת: מדובר במקרה בו התובע או בן משפחתו של התובע זקוקים לרכב לצורך טיפול רפואי.

נועה בן שבת: היום מדובר רק על בן משפחה, שהוא בן זוג, ילד או הורה.

נועה בן שבת: מציעים להרחיב את זה לאח.

שרי דמרי: ביקשנו שזה יהיה: המתגורר עמו.

נועה בן שבת: לגבי של מי שמקבל תשלום מאוצר המדינה להחזקת רכב או שהוא מסיע קבוע של אדם, לפי פסקה (3) – להרחיב את זה לבן משפחה של אדם שהוא נכה ברגליו ושהוא מסיע שלו.

שלי יחימוביץ': סיכמנו בסעיף (3א) להרחיב למי שמוכר כמורשה נהיגה של נכה.

נועה בן שבת: אבל בסעיף לא מדובר רק על אנשים שמקבלים לפי הסכם גמלת ניידות.

אורנה ורקוביצקי: בנוסף לנוסח כרגע, אנחנו מבקשים להרחיב למורשה נהיגה.

שלי יחימוביץ': להרחיב למי שמוכר כמורשה נהיגה של נכה.

שלי יחימוביץ': זה יהיה סעיף (3א).

נועה בן שבת: כלומר, זה רק למורשה נהיגה.

ג'ודי וסרמן: יופיע: מורשה נהיגה לפי הסכם הניידות.

נועה בן שבת: בפסקה 7(ג) בה אנחנו מדברים על אדם שפוטר מהעבודה ואין לו הכנסה, במקום 10 חודשים שקדמו ליום שבו הוא פוטר אנחנו מציעים שיאמר ש- 6 חודשים שהשתלמה לו גמלה.

אורנה ורקוביצקי: היום מדובר על מי שמשתלמת לו גמלה.

אורנה ורקוביצקי: אנחנו לא רוצים לשלול זכאות בגין רכב למי שמגיש תביעה והפסיק לעבוד לאחרונה.

שלי יחימוביץ': גם למי שעבר מאבטלה להבטחת הכנסה.

שלי יחימוביץ': הוא מקבל בעצם עוד 90 יום.

ג'ודי וסרמן: מה אתם רוצים להוסיף בסעיף 9א(7)?

ג'ודי וסרמן: הוא פוטר מהעבודה, אין לו רכב נוסף, ולפני שהוא פוטר השתלמה לו גמלה לפי חוק הבטחת הכנסה במשך 10 חודשים.

ג'ודי וסרמן: מה אתם רוצים להוסיף?

אורנה ורקוביצקי: אנחנו רוצים להוסיף אוכלוסייה נוספת, שלא השתלמה להם גמלה להבטחת הכנסה לפני כן.

נועה בן שבת: כלומר, התנאי של סעיף(ג) הוא תנאי אופציונאלי ולא הכרחי.

אורנה ורקוביצקי: נכון.

ג'ודי וסרמן: אז אולי נבטל את סעיף (ג).

חיים כץ: כן.

ג'ודי וסרמן: אז יישארו סעיפים א' ו-ב'.

ג'ודי וסרמן: מדובר על כך שהוא פוטר, הוא הפסיק לעבוד ואין לו רכב נוסף.

שלי יחימוביץ': הכנסנו עכשיו 3 תיקונים.

ג'ודי וסרמן: 4 תיקונים: אחד זה אחיו שמתגורר עמו, שני זה לגבי מורשה נהיגה, שלישי זה לגבי 30,000 שקלים והרביעי זה אם הוא פוטר.

שלי יחימוביץ': בנושא של 30,000 שקלים לא נגענו.

חיים כץ: זו הצעת החוק.

ג'ודי וסרמן: בסך הכל יש 4 תיקונים: אחד שלכם ועוד שלושה.

שלי יחימוביץ': במה שאין הסכמה אנחנו רוצים להשאיר את הנוסח הקיים, כי ממילא נבוא להסכמות בהמשך.

ג'ודי וסרמן: האם מה שכתבנו לא מקובל?

ג'ודי וסרמן: זה לא שונה בהרבה.

שלי יחימוביץ': למה להכניס שינוי, כאשר עוד אין לנו הסכמות בכלל?

ג'ודי וסרמן: השוני היחידי זה עדכון הסכום של ה-30,000 שקלים.

נועה בן שבת: וגם הפניה למחירון, המקובל על חברות הביטוח.

חיים כץ: הם יגיעו להסכמות.

אמנון כהן: תגיד לנציג האוצר, שהגיע עכשיו.

חיים כץ: המסכימים הודיעו, שיש להם הסכמות לתאום מלא עם משרדי הממשלה.

חיים כץ: יחד עם זה, הם ביקשו להצביע בקריאה ראשונה, כאשר החוק לא יקודם ללא תאום מלא עם משרדי הממשלה.

דב בארי: אני מתנצל על האיחור.

דב בארי: הייתי בוועדת שרים לענייני חקיקה.

דב בארי: ועדת שרים לענייני חקיקה דנה בהצעת החוק האמורה ב-14 לדצמבר.

דב בארי: היא החליטה לתמוך בקריאה הטרומית, כאשר התמיכה הממשלתית תותנה בהסכמות שיתקבלו בין המציעים לבין המוסד לביטוח הלאומי ומשרד האוצר.

דב בארי: זו פעם הראשונה שאני רואה את הנוסח הזה.

דב בארי: מאוד קשה לי להגיב לתיקון החוק לפני שיוצא לי ממש לעיין בו ולעבור עליו עם המחלקה המשפטית של משרד האוצר.

שלי יחימוביץ': מה זאת אומרת?

שלי יחימוביץ': התיקונים האלה נכנסו אחרי ישיבה עם המוסד לביטוח הלאומי, ביזמתם.

שלי יחימוביץ': אלה אפילו לא תיקונים שאנחנו ביקשנו.

שלי יחימוביץ': כמובן ששמחנו עליהם.

דב בארי: ועדת שרים לענייני חקיקה קבע במפורש, שהתיאום צריך להיעשות גם עם משרד האוצר.

דב בארי: תיאום כזה לא נעשה, לצערי.

חיים כץ: אתה תצביע נגד.

דב בארי: לפני הדיון הבוקר אני דיברתי עם אנשי הביטוח הלאומי, והם סיפרו לי על שינויים והבנות שהם הגיעו לגביהם.

דב בארי: אלה שינויים, שלא יצא לי לבחון לעומק ולבדוק מהן ההשלכות שיכולות להיות להם.

חיים כץ: כמה זמן אתה צריך?

דב בארי: שבוע.

שלי יחימוביץ': אבל שבוע לא מספיק לביטוח הלאומי על מנת לגבש את המנגנון.

חיים כץ: את המנגנון הם יגבשו בין הקריאה הראשונה לקריאה השנייה והשלישית.

חיים כץ: שבוע מהיום אנחנו נקבע דיון רק להצבעה.

שלי יחימוביץ': אבל אתה לא תוכל להעלות את זה במליאה.

חיים כץ: אבל אז הוא יקבע שזה תקציבי.

שלי יחימוביץ': הוא לא יקבע שזה תקציבי.

חיים כץ: האם את רוצה לקחת סיכונים?

שלי יחימוביץ': כן.

דב בארי: למיטב הבנתי, המוסד לביטוח הלאומי אמרו שהם כרגע בוחנים את הנושא, מגבשים את האפשרויות.

דב בארי: אני מזכיר, שבזמנו כאשר תיקנו את חוק הביטוח הלאומי משרד האוצר כן בחן את האפשרות של לקבוע מחיר רכב, אבל זה נפסל כי אי אפשר לעשות את זה.

דב בארי: אי אפשר לקבוע שפקיד תביעות יכריז משהו לגבי עלות הרכב.

דב בארי: אולי יש פגיעה בשאסי?

דב בארי: אולי מחירון א' אומר ככה ומחירון לוי יצחק אומר אחרת?

דב בארי: זה ירד מסדר היום, כי טכנית לפקיד התביעות לא היתה אפשרות לבחון את הנושא של עלות הרכב.

דב בארי: זה משהו שכן היינו מעוניינים בו בזמנו כאשר תקנו את החוק.

חיים כץ: האם שעה הפסקה זה מספיק לך?

דב בארי: אני לא יכול להבטיח.

דב בארי: אני לא יודע מהי הזמינות של המחלקה המשפטית שלנו.

ג'ודי וסרמן: היא פה לידכם.

ג'ודי וסרמן: מה זאת אומרת, מה הזמינות.

דב בארי: אני מדבר על המחלקה המשפטית של משרד האוצר.

חיים כץ: אני רוצה לשאול את המציע שאלה: כאשר אתה מדבר על רכב על 30,000 שקלים, האם אתה כולל גם קטנוע?

אמנון כהן: אני לא יודע אם זה בהגדרה.

ג'ודי וסרמן: זה לא שייך.

אורנה ורקוביצקי: זה לא שולל זכאות.

קריאה: רשום 7 שנים, וקטנוע חדש יכול להיות גם פחות מ-30,000 שקלים.

וילמה מאור: היא אמרה שהוא שולל זכאות.

אמנון כהן: אני מציע שנעשה הצבעה.

אמנון כהן: כבודו יבקש רביזיה אולי.

וילמה מאור: האם זה כן או לא שולל זכאות?

שרי דמרי: סעיף 9א אומר:

שרי דמרי: בסעיף זה רכב מנועי, כהגדתו בסעיף 1 לפקודת התעבורה, למעט אופנוע.

ג'ודי וסרמן: זאת אומרת שזה לא שולל.

חיים כץ: אדוני נציג האוצר, אנחנו נצביע על זה ולא נקדם את החוק לקריאה שנייה ושלישית עד גמר התיאומים.

חיים כץ: אז יש לך מחויבות שלי כיו"ר הוועדה.

חיים כץ: אנחנו נעבור להקראה של הנוסח כולל התיקונים של הביטוח הלאומי.

נועה בן שבת: בחוק הבטחת הכנסה, התשמ"א-1980, בסעיף 9א(ג) בפסקה (2), אחרי "הורהו של התובע" יבוא "או שהוא אחיו של התובע המתגורר עמו".

נועה בן שבת: בפסקה (3), בסופה יבוא "הוראת פסקה זו תחול גם לגבי תובע שהוא מורשה נהיגה, כהגדרתו בהסכם בדבר גמלת ניידות לפי הוראות 9 לחוק הביטוח של נכה כאמור.

נועה בן שבת: בפסקה (6) במקום הסיפה החל במילים "מתקיים אחד מאלה" יבוא "מתקיימים שני אלה: "שווי של הרכב בשוק המכוניות המשומשות כפי שהוא מתפרסם מעת לעת בפרסום המקובל על חברות הביטוח אינו עולה על 30,000 שקלים חדשים.

נועה בן שבת: הסכום הנקוב בפסקה זו יעודכן ב-1 בינואר בכל שנה בהתאם למדד המחירים לצרכן שמפרסמת הלשכה המרכזית לסטטיסטיקה.

נועה בן שבת: השר יקבע, באישור ועדת העבודה, הרווחה והבריאות של הכנסת, הוראות לעניין קביעת שווי הרכב.

נועה בן שבת: בחודש שבעדו משתלמת הגמלה מלאו שבע שנים או יותר מתום שנת הייצור שלו.

אמנון כהן: בשביל מה המגבלה הזו?

חיים כץ: כל הקטע של ה-7 שנים עם המחיר, יידון ביניכם.

חיים כץ: תמשיכי להקריא.

נועה בן שבת: בפסקה (7) פסקת משנה (ג) תימחק.

חיים כץ: לפני ההצבעה אני רוצה לומר שוב: הצעת החוק הזו לא תקודם לקריאה שנייה ושלישית עד שלא יהיו תאומים בין משרד האוצר, המוסד לביטוח הלאומי והמציעים.

חיים כץ: יחד עם זה, זה לא אומר שהמוסד לביטוח הלאומי ומשרד האוצר ייקחו להם שנתיים זמן.

חיים כץ: אני לא רוצה שיהיה מצב בו אנחנו נגמור את הקדנציה ועוד לא נגמרו התיאומים.

דב בארי: ראשית, עמדת הממשלה היא להתנגד להצעת החוק הזו, כפי שהיא משתקפת מהחלטה שהתקבלה בוועדת שרים לענייני חקיקה.

שלי יחימוביץ': מה פתאום?

שלי יחימוביץ': למה אתה אומר דבר כזה.

דב בארי: אני מחזיק פה את החלטת הממשלה.

שלי יחימוביץ': האם העמדה היא להתנגד?

דב בארי: לתמוך בהצבעה טרומית בהצעת החוק, בכפוף לתיאום הליכי החקיקה עם משרדי הממשלה והמוסד לביטוח הלאומי.

שלי יחימוביץ': אז אל תגיד שיש עמדה להתנגד, כי אתה לא אומר אמת.

דב בארי: כל עוד התנאי של תיאום הנוסח אחרי הקריאה הטרומית לא עבר, עמדת הממשלה לא לתמוך בהצעת החוק.

דב בארי: זה המצב הנוכחי.

דב בארי: מעבר לזה, אני מבקש לבחון את האפשרות מהי העלות של הצעת החוק הזו.

דב בארי: אני לא אומר אם היא תקציבית או לא.

דב בארי: אני לא יודע.

חיים כץ: האם חה"כ שלי יחימוביץ רוצה להגיד משהו לפרוטוקול, או אחרי שהוא תיקן את דבריו את לא צריכה?

שלי יחימוביץ': צורת הצגת הדברים לא מקובלת עליי.

שלי יחימוביץ': עמדת ועדת השרים לענייני החקיקה היא לתמוך בחוק ולא להתנגד לו.

שלי יחימוביץ': כבר היום נגיע לתאום לגבי העלאה לקריאה ראשונה עם שר האוצר.

שלי יחימוביץ': אני מבינה שעם שר הרווחה לא תהיה בעיה, אבל אני אדבר גם איתו.

חיים כץ: אני חושב ששר האוצר נמצא בצרפת.

שלי יחימוביץ': אז אנחנו נתאם עם עוזרו או עם סגן שר האוצר.

שלי יחימוביץ': אנחנו נתאם עם משרד האוצר.

שלי יחימוביץ': בכל מקרה, אנחנו כן רוצים להעלות את זה לקריאה ראשונה, אחרת זה יידחה בחודשים רבים.

שלי יחימוביץ': אני חוזרת ואומרת, שהמחויבות שלנו לתיאום עומדת בעינה.

שלי יחימוביץ': אנחנו נכבד את התחייבויותינו.

חיים כץ: מאחר ואנחנו רוצים בכל זאת להעלות את זה להצבעה לקראת קריאה ראשונה, אנחנו נותנים לנציג משרד האוצר חצי שעה להביא את העלות התקציבית.

חיים כץ: ה פ ס ק ה

חיים כץ: אנחנו מחדשים את הישיבה.

חיים כץ: אנחנו נקרא את הצעת החוק המקורית.

נועה בן שבת: בחוק הבטחת הכנסה, התשמ"א-1980, בסעיף 9א(ג)(6) הסיפה החל במילים "וברכב מתקיים אחד מאלה" תימחק ובמקומה יבוא: "שוויו של הרכב אינו עולה על 30,000 שקלים חדשים ובחודש שבעדו משתלמת הגמלה מלאו שבע שנים או יותר מתום שנת הייצור שלו".

נועה בן שבת: אני מציעה להמשיך לקרוא ברצף: "השר יקבע, באישור ועדת העבודה, הרווחה והבריאות של הכנסת הוראות לעניין קביעת שווי הרכב".

חיים כץ: זאת הצעת חוק הכוללת תיקונים של הביטוח הלאומי, שידונו בהם לקראת הקריאה השנייה והשלישית מבלי שזה ייחשב נושא חדש.

חיים כץ: אנחנו עוברים להצבעה.

חיים כץ: מי בעד?

חיים כץ: ה צ ב ע ה בעד – 1 נגד – אין נמנעים – אין הצעת החוק התקבלה

חיים כץ: זה יעלה למליאה, כאשר לקראת הקריאה השנייה והשלישית נמשיך בתיאומים, יביאו את העלויות והכל יבוא על מקומו בשלום.

דב בארי: כל מה שאמרתי קודם עדיין רלוונטי.

חיים כץ: תודה רבה, הישיבה נעולה.